2022.4.6.
HU
Az Európai Unió Hivatalos Lapja
C 152/139
1.5.
Az EGSZB rámutat arra, hogy a megújuló energiaforrások – többek között a bioüzemanyagok – fontos szerepet töltenek be közvetlenül elérhető és megfizethető megoldásként, különösen a nehézgépjárművek és a távolsági közúti árufuvarozás esetében.
Az összes alternatív és megújuló üzemanyag üvegházhatásúgáz-lábnyomára figyelmet kell fordítani.
1.6.
A villamosenergia-hálózat korszerűsítésének kiemelt prioritást kell élveznie annak érdekében, hogy megkönnyítsék a gyorstöltőállomások létrehozását, valamint a hidrogén és más alternatív üzemanyagok előállítását.
Ezenkívül kétirányú intelligens mérőórák telepítésére van szükség, hogy az áram mindkét irányba áramolhasson.
Felül kell vizsgálni a tervezési és szabályozási követelményeket, hogy a hálózat korszerűsítése terén elkerülhetők legyen a késedelmek.
1.7.
A közlekedés dekarbonizációja rendkívül szorosan kapcsolódik a zöld villamos energia termelésének gyors növekedéséhez; az elektromos mobilitás csak zöld villamos energia használata mellett tekinthető éghajlat-politikai szempontból elfogadható lehetőségnek, ezért növelni kell a zöld villamos energiába irányuló beruházásokat.
Az Európai Bizottságnak sokkal aktívabban részt kell vennie termelő-fogyasztói modellek kifejlesztésében, illetve komolyabban foglalkoznia kell ezekkel.
1.8.
Támogatni kell az akkumulátorok (különösen azok méretét, kapacitását és élettartamát érintő) javítását célzó tudományos és technológiai tevékenységek terén végzett kutatás-fejlesztésbe irányuló jelentős állami beruházásokat.
Ha a kutatások során sikerülne csökkenteni a járművek akkumulátorainak lítiumszükségletét, az csökkentené az Unión kívülről származó, szűkös globális készletektől való függőségünket.
Ez a lehetőség a közlekedésben alkalmazott megújuló energiaforrások gyors terjedésével kapcsolatban javítaná az uniós kapacitást, ami pedig fenntartható mobilitáshoz vezetne.
Emellett sürgősen szükség van K+F-re és technológiai fejlesztésre annak érdekében, hogy minden lehetséges alternatív üzemanyagot értékeljenek és népszerűsítsenek, és minden közlekedési módot figyelembe vegyenek.
Nem lenne bölcs dolog, ha egyetlen rendszertől függővé válnánk.
Különösen a zöld hidrogénben rejlő lehetőségeket kellene feltárni.
1.9.
A fogyasztók túlnyomó többségét csak akkor lehet meggyőzni arról, hogy akkumulátoros elektromos járműveket vásároljanak, ha biztosak abban, hogy megfelelő töltőinfrastruktúra áll rendelkezésre.
Azokat a fogyasztókat, akik ritkán tesznek meg hosszú utakat, szintén biztosítani kell arról, hogy szükség esetén akár nagy távolságot is megtehetnek akkumulátoros elektromos járművel.
Éppen ezért fontos oly nagyon ez a rendelet, amelyet az egész Unióban maradéktalanul végre kell hajtani.
1.10.
Az EGSZB hangsúlyozza annak alapvető fontosságát, hogy az infrastruktúra az egész Unióban minden tekintetben teljes mértékben átjárható legyen.
Nem fordulhat elő, hogy a járművezetőknek különböző adaptereket kelljen magukkal vinniük autójukban ahhoz, hogy a különböző tagállamokban használni tudják az alternatív üzemanyagok infrastruktúráját.
1.11.
Az eseti fizetési lehetőséget biztosító QR-kódos (Quick Response Code) fizetési rendszer az Európai Bizottságnak az 5. cikk (2) bekezdésében foglalt kijelentése ellenére az Unióban nem elterjedt.
Az EGSZB úgy véli, hogy e fizetési lehetőség használata számos felhasználói csoport számára fog hozzáférési problémákat okozni.
Az EGSZB ellenzi, hogy olyan helyzetet teremtsenek, amelyben a QR-kód használata az eseti fizetés egyetlen módja.
Minden eseti fizetésnél rendelkezésre kell állnia fizetésikártya-olvasónak.
1.12.
A megújulóenergia-irányelv számítási módszereket tartalmaz a különböző alternatív üzemanyagokhoz kapcsolódó üvegházhatásúgáz-kibocsátás meghatározására.
Ezek azonban kevéssé relevánsak az emberek vásárlási döntéseinek szempontjából, mivel csak nagyon kevesen ismerik a járművek kibocsátási értékeit, az autógyártók és -értékesítők állításai pedig nincsenek megfelelően ellenőrizve.
Ezt a helyzetet orvosolni kell.
1.13.
Az EGSZB sajnálatát fejezi ki amiatt, hogy gyakorlatilag nincs stratégiai vita arról, hogy mi lehet a polgárok, a szövetkezetek, valamint a szakszervezetek és a munkáltatók szerepe.
Ez annak ellenére van így, hogy egyrészt az európai energiaunió egyik célja, hogy a polgárokat és ezáltal a decentralizált megoldásokat helyezze a középpontba, másrészt pedig egyértelmű, hogy az elektromos mobilitáshoz kapcsolódó töltések nagy részére otthon, illetve a munkahelyen kerül sor.
Az EGSZB ezért úgy véli, hogy olyan új stratégiára van szükség, amely jobban összhangban van az európai energiaunió polgárközpontúsággal kapcsolatos célkitűzésével, hogy ösztönözni lehessen az emberek, a szövetkezetek, a szakszervezetek és a munkáltatók nagyobb mértékű bevonását a közlekedés dekarbonizációjának felgyorsítását célzó együttműködésbe.
2.
Az Európai Bizottság javaslatának összefoglalása 2.1.
Az uniós polgárok gazdasági és társadalmi jólléte függ attól, hogy az EU egész területén biztosított-e a hatékony és eredményes mobilitási rendszer.